98/59/EY: Komission päätös, tehty 3 päivänä joulukuuta 1997, yhteisön taloudellisesta tuesta klassisen sikaruton hävittämiseksi Saksasta vuonna 1996 (Ainoastaan saksankielinen teksti on todistusvoimainen)



Virallinen lehti nro L 016 , 21/01/1998 s. 0035 - 0036



KOMISSION PÄÄTÖS, tehty 3 päivänä joulukuuta 1997, yhteisön taloudellisesta tuesta klassisen sikaruton hävittämiseksi Saksasta vuonna 1996 (Ainoastaan saksankielinen teksti on todistusvoimainen) (98/59/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1), sellaisena kuin se on muutettuna päätöksellä 94/370/ETY (2), ja erityisesti sen 3 artiklan 3 kohdan, sekä katsoo, että Saksassa on esiintynyt klassista sikaruttoa vuonna 1996, tämän taudin ilmaantuminen aiheuttaa yhteisön sioille vakavan uhan ja auttaakseen taudin hävittämistä mahdollisimman pian yhteisöllä on mahdollisuus korvata taloudelliset menetykset, heti kun klassisen sikaruton esiintyminen vahvistettiin virallisesti, kansalliset viranomaiset antoivat tiedon toteuttamistaan asianmukaisista toimenpiteistä, joihin kuuluvat myös päätöksen 90/424/ETY 3 artiklan 2 kohdassa luetellut toimenpiteet, Saksa on ilmoittanut näistä toimenpiteistä, yhteisön taloudellisen tuen edellytykset ovat täyttyneet, ja tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Saksa voi saada yhteisön taloudellista tukea vuonna 1996 ilmaantuneiden klassisen sikaruton pesäkkeiden vuoksi, Yhteisön taloudellinen tuki määräytyy seuraavasti: - 50 prosenttia Saksan omistajalle maksamista asianmukaisesta teurastuksesta, sikojen ja sikaperäisten tuotteiden hävittämisestä aiheutuneista kuluista, - 50 prosenttia Saksalle tilojen ja laitteiden puhdistamisesta ja desinfioinnista aiheutuneista kuluista, - 50 prosenttia Saksan omistajalle maksamasta korvauksesta saastuneen rehun ja saastuneiden laitteiden hävittämiseen. 2 artikla 1. Yhteisön taloudellinen tuki myönnetään sen jälkeen, kun asiaa koskevat asiakirjat on esitetty ja sillä edellytyksellä, että yhteisön eläinlääkintäalan lainsäädäntöä on noudatettu. 2. Edellä olevassa 1 kohdassa tarkoitettuja asiakirjoja ovat: a) Epidemiologinen kertomus kaikilta tiloilta, joilla sikoja on teurastettu. Kertomuksessa on oltavat tiedot seuraavista tekijöistä: i) Saastunut tila - sijainti ja osoite, - taudin epäilyn ja varmistamisen päivämäärät, - teurastettujen ja hävitettyjen sikojen lukumäärä ja tapahtumien päivämäärä, - lopetus- ja hävittämismenetelmä, - tautiepäilyn yhteydessä kerättyjen ja tutkittujen näytteiden tyyppi ja lukumäärä; tutkimusten tulokset, - saastuneen sikatilan tyhjennyksen yhteydessä kerättyjen ja tutkittujen näytteiden tyyppi ja lukumäärä; tutkimusten tulokset, - tartuntalähde täydennetyn epidemiologisen tutkimuksen perusteella. ii) Kosketuksissa olleet tilat - siten kuin i alakohdan 1, 3, 4 ja 6 luetelmakohdassa, - saastunut tila (pesäke), johon kosketus on varmistettu tai sitä epäillään; kosketuksen luonne. b) Taloudellinen kertomus, jossa on luettelo edunsaajista, heidän osoitteensa, teurastettujen eläinten lukumäärä, teurastuspäivä ja maksettu summa. 3 artikla Saksan on toimitettava 2 artiklassa tarkoitetut tositteet viimeistään kuusi kuukautta tämän päätöksen tiedoksiantamisen jälkeen. 4 artikla Tämä päätös on osoitettu Saksan liittotasavallalle. Tehty Brysselissä 3 päivänä joulukuuta 1997. Komission puolesta Franz FISCHLER Komission jäsen (1) EYVL L 224, 18.8.1990, s. 19. (2) EYVL L 168, 2.7.1994, s. 31.